Forseti Írans hvetur Bandaríkjamenn til að hefja á ný aðild að kjarnorkusamningi stórveldanna og stjórnvalda í Teheran. Hann segir að Joe Biden, verðandi forseti, eigi næsta leik.
Hassan Rouhani, forseti Írans, hvatti í morgun Joe Biden, verðandi forseta Bandaríkjanna, til að ganga á ný inn í kjarnorkusamkomulag stórveldanna og stjórnvalda í Teheran og aflétta refsiaðgerðum gegn Íran. Íransforseti fór hörðum orðum um Donald Trump, fráfarandi forseta Bandaríkjanna, í ræðu á þingi í morgun og kvaðst fagna því að valdatíð hans væri lokið.
Rouhani sagði að valdatíð Trumps hefði einkennst af óréttlæti og spillingu. Hann hefði ekki eingöngu skapað vanda fyrir þrjóð sína heldur heimsbyggðina alla. Fyrir tæpum þremur árum ákvað Trump að segja skilið við kjarnorkusamkomulag stórveldanna og Írans frá 2015, sem nánast virðist runnið út í sandinn. Markmiðið með því var að takmarka möguleika Írana á að smíða kjarnorkuvopn. Íranar hafa auk þess farið að auðga úran umfram það sem þar er kveðið á um. Biden hefur lýst yfir vilja til að ganga inn í samkomulagið að nýju svo framarlega sem Íranar standi við sinn hluta þess. Rouhani sagði í morgun að Bandaríkjamenn ættu næsta leik, en gengju þeir inn í samkomulagið myndu Íranar standa við sínar skuldbindingar. Antony Blinken, sem Biden hefur valið sem utanríkisráðherraefni sitt, sagði í gær að Bandaríkjastjórn myndi ekki flýta sér að taka ákvörðun í þessu máli.
Forseti Írans hvetur Bandaríkjamenn til að taka á ný þátt í kjarnorkusamningi stórveldanna og stjórnvalda í Teheran. Hann segir að Joe Biden, verðandi forseti, eigi næsta leik.